小孤山
作者：董嗣杲
朝代：宋

paragraphs: 小孤隸舒州，誰將峭崖削。
一尖漾浩渺，藤蘿綴瓔珞。
緑篠裹山脇，白浪沸山脚。
向背千萬態，渾不假鎸鑿。
危亭嵌空搆，四絕屯煙幕。
幾點漚浮現，滅沒鷗自若。
廟額錫惠濟，軒窗輝丹雘。
夫人象服嚴，香燈閃踈箔。
風露展幽扄，震撼陵虚閣。
朱方金焦奇，莫敵此開拓。
來時棹扁舟，兩岸成巨壑。
所歷焉能窮，懐抱徒爾惡。
未臨不測淵，胸次先隕穫。
西偏磨崖上，吟句大手作。
一來一歸興，其尚由來各。
志曠誰推許，恐貽世所薄。
窮冬水正縮，期傍洲沙泊。
豈料風更横，飛帆随岸掠。
遂令搜吟懐，汲井苦無索。
彭浪訛彭郎，祠南顔有怍。
相對隔津逺，知擁何封爵。
顛船泛濤巔，何異跧屈蠖。
埋篷且斟觚，失喜免酬酢。
明月水禽飛，不奈栖鶻搏。